CELEX: 32018R1121
Language: el
Date: 2018-08-10 00:00:00
Title: Εκτελεστικός κανονισμός (ΕΕ) 2018/1121 της Επιτροπής, της 10ης Αυγούστου 2018, σχετικά με την τροποποίηση του εκτελεστικού κανονισμού (ΕΕ) 2015/1518 της Επιτροπής για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου

13.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 204/33
               
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1121 ΤΗΣ ΕΠΙΤΡΟΠΉΣ
         της 10ης Αυγούστου 2018
         σχετικά με την τροποποίηση του εκτελεστικού κανονισμού (ΕΕ) 2015/1518 της Επιτροπής για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1),
         Έχοντας υπόψη τον εκτελεστικό κανονισμό (ΕΕ) 2015/1518 της Επιτροπής, της 14ης Σεπτεμβρίου 2015, για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου (2), και ιδίως το άρθρο 1 παράγραφος 6,
         Εκτιμώντας τα ακόλουθα:
         A.   ΤΑ ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Με τον κανονισμό (ΕΚ) αριθ. 599/2009 του Συμβουλίου (3), της 7ης Ιουλίου 2009, το Συμβούλιο επέβαλε οριστικό δασμό αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής («ΗΠΑ»).
                  
               
                     (2)
                  
                  
                     Στην αρχική έρευνα αναγγέλθηκε μεγάλος αριθμός παραγωγών-εξαγωγέων από τις ΗΠΑ. Ως εκ τούτου, η Επιτροπή επέλεξε δείγμα Αμερικανών παραγωγών-εξαγωγέων για να συμμετάσχουν στην έρευνα.
                  
               
                     (3)
                  
                  
                     Το Συμβούλιο επέβαλε ατομικούς δασμολογικούς συντελεστές στις εισαγωγές βιοντίζελ καταγωγής ΗΠΑ, που κυμαίνονται από 0 έως 198 EUR ανά τόνο (καθαρό βάρος) για τις εταιρείες του δείγματος, καθώς και μέσο σταθμισμένο δασμό ύψους 115,6 EUR ανά τόνο (καθαρό βάρος) για τις άλλες συνεργασθείσες εταιρείες που δεν συμπεριλήφθηκαν στο δείγμα. Επιπλέον, επιβλήθηκε δασμός ύψους 172,2 EUR ανά τόνο (καθαρό βάρος) στις εισαγωγές βιοντίζελ από όλες τις άλλες αμερικανικές εταιρείες.
                  
               
                     (4)
                  
                  
                     Έπειτα από επανεξέταση ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΚ) αριθ. 1225/2009, τα αρχικά μέτρα παρατάθηκαν για πέντε έτη με τον εκτελεστικό κανονισμό (ΕΕ) 2015/1518.
                  
               
                     (5)
                  
                  
                     Ο εκτελεστικός κανονισμός (ΕΕ) 2017/1598 της Επιτροπής (4) τροποποίησε τον εκτελεστικό κανονισμό (ΕΕ) 2015/1518 προκειμένου να συμπεριληφθεί το άρθρο 1 παράγραφος 6 που παρέχει στους παραγωγούς-εξαγωγείς τη δυνατότητα να ζητούν μεταχείριση νέου παραγωγού-εξαγωγέα.
                  
               
                     (6)
                  
                  
                     Το άρθρο 1 παράγραφος 6 του εκτελεστικού κανονισμού (ΕΕ) 2015/1518 ορίζει ότι η Επιτροπή μπορεί να τροποποιήσει το παράρτημα Ι με σκοπό να επιβάλει τον δασμό που ισχύει για τους συνεργασθέντες παραγωγούς που δεν περιλαμβάνονται στο δείγμα, δηλαδή 115,6 EUR ανά τόνο (καθαρό βάρος), στις περιπτώσεις που οποιοδήποτε μέρος από τις ΗΠΑ παρέχει στην Επιτροπή επαρκή στοιχεία που αποδεικνύουν ότι:
                     
                                 α)
                              
                              
                                 δεν εξήγαγε βιοντίζελ καταγωγής ΗΠΑ κατά την περίοδο της έρευνας (1 Απριλίου 2007 - 31 Μαρτίου 2008)·
                              
                           
                                 β)
                              
                              
                                 δεν συνδέεται με εξαγωγείς ή παραγωγούς οι οποίοι υπόκεινται στα μέτρα που επιβάλλονται με τον εν λόγω κανονισμό· και
                              
                           
                                 γ)
                              
                              
                                 είτε πράγματι εξήγαγε τα υπό εξέταση εμπορεύματα είτε ανέλαβε αμετάκλητη συμβατική υποχρέωση για την εξαγωγή σημαντικής ποσότητας στην Ένωση μετά το πέρας της περιόδου έρευνας.
                              
                           
               Β.   ΑΙΤΗΣΕΙΣ ΓΙΑ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (7)
                  
                  
                     Μετά τη δημοσίευση του εκτελεστικού κανονισμού (ΕΕ) 2015/1518, μια αμερικανική εταιρία, η Organic Technologies («ο αιτών») αναγγέλθηκε ισχυριζόμενη ότι πληρούσε και τα τρία κριτήρια που παρατίθενται ανωτέρω στην αιτιολογική σκέψη 6 και ότι θα πρέπει να της χορηγηθεί μεταχείριση νέου παραγωγού-εξαγωγέα. Ο αιτών παρέσχε πληροφορίες και αποδεικτικά στοιχεία σε απάντηση σε ερωτηματολόγιο της Επιτροπής. Έπειτα από μια πρώτη ανάλυση των απαντήσεων στο ερωτηματολόγιο, η Επιτροπή απέστειλε στον αιτούντα επιστολή ζητώντας πρόσθετες πληροφορίες. Ο αιτών ανταποκρίθηκε.
                  
               
                     (8)
                  
                  
                     Όσον αφορά το κριτήριο α), ο αιτών ισχυρίστηκε ότι πληρούσε το κριτήριο κατά την περίοδο της αρχικής έρευνας. Ισχυρίστηκε επίσης ότι ξεκίνησε την παραγωγή βιοντίζελ το 2009, δηλαδή μετά την περίοδο της αρχικής έρευνας. Η Επιτροπή επαλήθευσε τα βιβλία πωλήσεων που παρέσχε ο αιτών. Ο αιτών κατέδειξε ότι ξεκίνησε την παραγωγή βιοντίζελ το 2009 και ότι οι πρώτες πωλήσεις εκτός των ΗΠΑ πραγματοποιήθηκαν μόλις το 2016. Ως εκ τούτου, η Επιτροπή δέχθηκε ότι ο αιτών δεν εξήγαγε βιοντίζελ στην Ένωση κατά την περίοδο της αρχικής έρευνας. Κατά συνέπεια, ο αιτών συμμορφώνεται με το κριτήριο α).
                  
               
                     (9)
                  
                  
                     Όσον αφορά το κριτήριο β), δηλαδή ότι ο αιτών δεν συνδέεται με εξαγωγέα ή παραγωγό ο οποίος υπόκειται σε μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) 2015/1518, η Επιτροπή διαπίστωσε, βάσει των εγγράφων που υπέβαλε ο αιτών, ότι ο αιτών δεν έχει συνδεδεμένες εταιρείες που υπόκεινται στα μέτρα. Κατά συνέπεια, ο αιτών συμμορφώνεται με το κριτήριο β).
                  
               
                     (10)
                  
                  
                     Όσον αφορά το κριτήριο γ), η Επιτροπή διαπίστωσε επίσης ότι ο αιτών είχε συνάψει αμετάκλητη συμβατική υποχρέωση να εξαγάγει σημαντική ποσότητα του υπό εξέταση προϊόντος στην Ένωση το 2018. Στο πλαίσιο αυτό, ο αιτών παρέσχε σύμβαση πώλησης για την παράδοση του υπό εξέταση προϊόντος το 2018, η οποία πληρούσε το συγκεκριμένο κριτήριο. Κατά συνέπεια, ο αιτών συμμορφώνεται με το κριτήριο γ).
                  
               
                     (11)
                  
                  
                     Ως εκ τούτου, η Επιτροπή κατέληξε στο συμπέρασμα ότι ο αιτών πληροί τα τρία κριτήρια ώστε να θεωρείται νέος παραγωγός-εξαγωγέας. Επομένως, η επωνυμία της θα πρέπει να προστεθεί στον κατάλογο των συνεργασθεισών εταιρειών που δεν συμπεριλήφθηκαν στο δείγμα στο παράρτημα I του εκτελεστικού κανονισμού (ΕΕ) 2015/1518.
                  
               
                     (12)
                  
                  
                     Κατά συνέπεια, ο εκτελεστικός κανονισμός (ΕΕ) 2015/1518 της Επιτροπής θα πρέπει να τροποποιηθεί ανάλογα.
                  
               
                     (13)
                  
                  
                     Η Επιτροπή ενημέρωσε τον αιτούντα και τον ενωσιακό κλάδο παραγωγής σχετικά με αυτά τα πορίσματα και τους έδωσε την ευκαιρία να υποβάλουν τις παρατηρήσεις τους. Η Επιτροπή δεν έλαβε παρατηρήσεις.
                  
               
                     (14)
                  
                  
                     Ο παρών κανονισμός είναι σύμφωνος με τη γνώμη της επιτροπής που έχει συσταθεί δυνάμει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα Ι του εκτελεστικού κανονισμού (ΕΕ) 2015/1518 της Επιτροπής, η ακόλουθη εταιρεία προστίθεται στον κατάλογο των παραγωγών-εξαγωγέων από τις Ηνωμένες Πολιτείες της Αμερικής:
            
               
                           Επωνυμία εταιρείας
                        
                        
                           Πόλη
                        
                        
                           Πρόσθετος κωδικός TARIC
                        
                     
                           «Organic Technologies
                        
                        
                           Coshocton (Οχάιο)
                        
                        
                           C482 »
                        
                     
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Αυγούστου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) 2015/1518 της Επιτροπής, της 14ης Σεπτεμβρίου 2015, για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου (ΕΕ L 239 της 15.9.2015, σ. 69).
         
            (3)  Κανονισμός (ΕΚ) αριθ. 599/2009 του Συμβουλίου, της 7ης Ιουλίου 2009, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ, καταγωγής Ηνωμένων Πολιτειών της Αμερικής (ΕΕ L 179 της 10.7.2009, σ. 26).
         
            (4)  Εκτελεστικός κανονισμός (ΕΕ) 2017/1598 της Επιτροπής, της 22ας Σεπτεμβρίου 2017, σχετικά με την τροποποίηση του εκτελεστικού κανονισμού (ΕΕ) 2015/1518 για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου (ΕΕ L 245 της 23.9.2017, σ. 1).